paragraph_text: Brodski istovarivač konstrukcijski je učinjen iz pretovarnih mostova (portalna dizalica) tako da su mu nogari toliko zbliženi da ne premošćuju čitava skladišta. Zahvatač brodskog istovarivača zahvata sipki materijal iz brodskog skladišta i prenosi ga na pokretnu traku (trakasti transporter) kojim se teret dalje prevozi u skladište, u vagon ili slično. Nosivost brodskih istovarivača sa zahvatačem iznosi 30 tona, pa čak i do 50 tona. Brzina je vožnje vitla do 3,5 m/s, a brzina dizanja do 2,5 m/s. Prepust brodskih istovarivača može se podizati. Za radni učin premetanja od 1 000 t/h i više, grade se brodski istovarivači koji imaju lagano vitlo sa zahvatačem. Primjenom vitla koje se povlači pomoću čeličnih užeta, u zadnje se vrijeme povećao radni učin brodskih istovarivača (doseže i do 2 000 t/h), jer se laganim vitlima lako ostvaruju velike brzine, ubrzavanja i usporenja.